Cakacaka
Chapter 26
Sa tukuna vei Paula o Akariva, "Ena gauna oqo sa soli vei iko na galala, mo talaucaka mai kina na veika kece me baleti iko," Sa qai dodoka na ligana o Paula, ka tukuni koya:
2 "E daidai e dua na siga marautaki vei au, kemuni Akariva na tui, ni rawa me mai rogoci na noqu kisi e matamuni, ena veika era Beitaki au tiko kina na Jiu,
3 "Au kila ni matata vinaka tu vei kemuni, nai tovo ni nodra bula kei na lawa ni nodra lotu na Jiu,
4 "Era kila taucoko na Jiu noqu a susugi cake mai, kei na veika au vulica ni'u mai tiko e Jerusalemi.
5 Kevaka mera vakamacalataki au era kila vinaka, ni o au na luve ni Farisi dina au maroroya ka'u valataka nai vunau.
6 "Ia au sa tu oqo ena noqu sa mai lewai, ni'u sa mai ciqoma ka vakabauta, na neimami i nuinui ka yalataka mai vei ira na neimami qase na Kalou.
7 Na ka yalataki oqo na neimami yavusa e tinikarua, era sega ni cegu kina ena siga kei na bogi, ena nodra lotu vua na Kalou mera taukena. Ena vuku ni nuinui oqo kemuni Akariva na tui era beitaki au tiko kina na Jiu ni'u cala.
8 "Cava dou sa rui wilika kina me cala bibi nona vakatura cake na Kalou na mate?
9 Na noqu rai e vaka tu o ya e liu, ena noqu dau vakararawataki ira e cavuta tiko na yaca i Jisu na Kai Nasareci.
10 Au cakava sara ga mai Jerusalemi ena noqu biuti ira kina vale ni veivesu, ena veivakadonui e solia vei au na bete levu; ni vakamatei eso au tu sara ga kina ena noqu tokona.
11 Ni ra lotu tiko ena nodra vale ni lotu au mokulaki ira ka vosa vakacacataki ira; ni'u raici ira e se na votuqu ka tuburi au na cudru katakata, au dau lakova eso tale na matanitu me'u laki vakararawataki ira kina.
12 "Ena veivakadonui kei na veitalai nona na bete levu e soli kina vei au nai tavi me'u lako ki Tamasiko,"
13 "Ni siga levu tutu, kemuni na tui, ni keitou lako tiko ena gaunisala au qai raica ni dua na rarama mai lomalagi e rarama cake sara mai na matanisiga, ni cilavi keitou mai.
14 Ni keimami sa bale sobu kece ki na qele, au a rogoca e dua na domo ni vosa mai vei au ena vosa vaka Iperiu, ka vaka, "Saula, Saula, na cava mada o vakacacani Au tiko kina? Ena dredre vei iko (o na mavoa walega) mo caqeta tiko e dua na ka momoto.
15 "Au taroga, 'O cei oi Kemuni, Turaga? Qai tukuna mai, oi Au o Jisu, o koya o sa vakacacana.
16 "Ia mo tucake ka tu e yavamu; na vuna Au rairai kina vei iko me'u lesi iko moi talatala, ka dau vunautaka talega na veika kece, o raica kei na veika Au na qai dau vakatakila tiko vei iko.
17 Au na taqomaki iko mai vei ira na Isireli, ka vaka talega vei ira na veimatanitu tani, o koya au sa talai iko kina oqo,
18 Mo dolava na matadra me rawa ni ra lako tani mai ena i vesu kaukauwa ni butobuto o Setani, ka lako vua na Kalou na vuni rarama, me bokoci kina na nodra i valavala ca ka vakaivotavota vata kei ira sa yalosavasava ena nodra vakabauti Au (Jisu).
19 "O koya oqo, Akariva na tui au sega ni talaidredre ki na raivotu vakalomalagi oqo,
20 Ia au vunautaka sara ga e liu vei ira mai Tamasiko ka tarava mai Jerusalemi kei na yasana taucoko vaka Jutia ka, vaka talega kina ki vei ira na veimatanitu tani, mera veivutuni ka lesu vua na Kalou, ka kitaka na cakacaka me vakaraitaka ni sa yaco na veivutuni dina.
21 Oqo na vuna era tauri au kina vakaukauwa ena loma ni vale ni soro, nodra sa vinakata mera vakamatei au.
22 Ia na Kalou ga sa maroroi au tiko me yacova mai ni kua, me'u tukuna kina na dina oqo vei ira na cecere kei ira talega na lolovira, e sega ni dua na ka vou me'u cavuta o koya ga sa tukuna tiko mai o ira na parofita kei Mosese ni na yaco mai –
23 "Ni o Karisito ena mate, ka yaco me kedra i sevu na tucake tale mai na mate, ena kauta mai na rarama vei ira na mataqali Isireli kei ira na Veimatanitu Tani."
24 Ni se soli vakamacala tiko o Paula, sa vosa yani ena domo levu o Vesito, "Paula sa rairai ca tiko beka na ulumu! Ena levu ni veika o vakavulica tu!"
25 Ia sa tukuna o koya, e sega ni ca na uluqu kemuni saka Vesito, au cavuta tiko na vosa sa dina ka vuku.
26 Na ka'u cavuta tiko oqo e kila vinaka sara tu ga na tui, o ya na vuna e dei kina na yaloqu ni'u cavuta tiko, baleta na vei ka kece au tukuna tiko oqo e sega ni vunitaki e kila taucoko na tamata.
27 "Akariva na tui, kemuni vakabauti ira na parofita? Au kila ni kemuni vakabauti ira."
28 Sa tukuna o Akariva vei Paula, "Sa voleka sara mo rawai au me'u lotu yani."
29 Sa tukuna o Paula, "Noqu masu vua na Kalou sega ni o iko ga, ia o ira talega era rogoci au ni kua mo dou yaco me vakataki au, ka me kakua ena i vesu sinucodo oqo."
30 Ni sa vosa oti o koya, sa tucake na tui kei, o ira na veiliutaki ni matanitu kei Pinaisi kei ira na dabe vata tiko.
31 Era sa lako kina dua na tikina mera la'ki veivosaki kina vakai ira, ka vaka, "Na tamata oqo e sega ni dua na cala e cakava, ka dodonu kina me mate se me vesu."
32 Sa tukuna o Akariva vei Vesito, "Na tamata oqo sa dodonu me sereki, ia baleta ga ni vinakata me laki rogoca sara o Sisa na nona lewai."
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn